Diari Oficial de la Generalitat Valenciana


Sumari del DOGV 3744, del 08-05-2000 (2000/2724)

ORDRE de 4 de abril de 2000, de la Conselleria d'Economia i Hisenda, per la qual es convoca una beca per a la realització de pràctiques professionals en gestió financera de tresoreria.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3744

Data del DOGV
:   08-05-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/2724


Data del document
:   04-04-2000

Organisme emissor
:   Conselleria d'Economia i Hisenda

Tipus de document
:   Ordre

Descriptors 

:   * suport econòmic
    * ajuda pública
    * Tresor
    * assignació per estudis

ORDRE de 4 de abril de 2000, de la Conselleria d'Economia i Hisenda, per la qual es convoca una beca per a la realització de pràctiques professionals en gestió financera de tresoreria. [2000/Q2724]
  
La Conselleria d'Economia i Hisenda, en el marc de la política dirigida a l'especialització dels llicenciats universitaris que han finalitzat els seus estudis en dates recents, convoca la concessió d'una beca perquè puga accedir a la realització de pràctiques professionals, dins de l'àmbit de l'administració pública, un llicenciat en Ciències Econòmiques o Administració i Direcció d'Empreses.
  
En virtut de les facultats que em confereix l'article 35 de la Llei 5/1983, de 30 de desembre, de la Generalitat Valenciana, de Govern Valencià, i l'article 4 del Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Article 1
  
Convocar un concurs públic per a la concessió d'una beca, a fi de realitzar pràctiques professionals de gestió financera de Tresoreria en la Conselleria d'Economia i Hisenda.
  
Article 2
  
Aprovar les bases que s'adjunten com a annex I de la present ordre. Les beques es regiran pel que disposen les bases de la convocatòria i el Decret 108/1992, de 6 de juliol, del Govern Valencià.
  
Article 3
  
La dotació econòmica de la beca se sufragarà a càrrec de la línia del programa pressupostari 14.86.565.86.8, per un import total màxim d'1.800.000 pessetes (10.818,21 euros).
  
Aquesta convocatòria i la concessió de la beca es condiciona a la previsió de crèdit adequat i suficient en els pressupostos de la Generalitat Valenciana.
  
Article 4
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
Article 5
  
Contra la present ordre, que posa fi a la via administrativa, es podrà interposar un recurs contenciós administratiu, d'acord amb el que preveuen els articles de la Llei 29/1998, de 13 de juliol, Reguladora de la Jurisdicció Contenciosa Administrativa, dins del termini de dos mesos, comptats des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.
  
València, 4 d'abril de 2000
  
El conseller d'Economia i Hisenda,
  
VICENTE RAMBLA MOMPLET
  
ANNEX I
  
Bases de la convocatòria per a la concessió d'una beca, per a la realització de pràctiques professionals de gestió financera en la Conselleria d'Economia i Hisenda
  
Primera. Objecte
  
La beca té per objecte la formació complementària i l'especialització de llicenciats en Ciències Econòmiques o Administració i Direcció d'Empreses, en l'àmbit de l'administració pública.
  
Segona. Nombre de beques i requisits dels sol·licitants
  
Es convoca una beca destinada a llicenciats en Ciències Econòmiques o Administració i Direcció d'Empreses, que hagen acabat els seus estudis després del mes de maig de 1997.
  
Tercera. Dotació, duració i pagament de les beques
  
La dotació de la beca és de 150.000 pessetes (901,51 euros) brutes mensuals, sense perjudici del que disposa l'article 3 de la present ordre. El període de gaudi de la beca començarà el primer dia del mes següent a aquell en què es realitze l'adjudicació i acabarà el 31 de desembre de 2000. No obstant això, aquest període es podrà prorrogar a l'exercici del 2001, sempre que hi haja consignació pressupostària en aquest exercici.
  
L'import de la beca es pagarà mensualment, amb la certificació prèvia de la Subsecretaria de Política Pressupostària i Tresor, amb l'informe previ de la cap de l'Àrea de Tresoreria de la bona marxa de l'activitat objecte de la beca.
  
Quarta. Titulació exigida
  
Els aspirants hauran d'estar en possessió de la llicenciatura de Ciències Econòmiques o Administració i Direcció d'Empreses, al terme del termini de presentació de la sol·licitud. Els aspirants hauran d'acreditar que han acabat els seus estudis de llicenciatura després del mes de maig de 1997.
  
Cinquena. Formalització de sol·licituds
  
Les sol·licituds que han de presentar les persones interessades, s'hauran d'ajustar al model II de l'annex de la present ordre. Els candidats hauran de presentar-les al Registre General de la Conselleria d'Economia i Hisenda (carrer del Palau, número 12, de València) o tramitar-les per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i hauran d'aportar, juntament amb la fotocòpia compulsada del document nacional d'identitat (DNI), la documentació:
  
- Currículum, en el qual es faran constar les dades personals, la data, el lloc de naixement, el domicili actual, el telèfon i una foto tipus carnet del sol·licitant.
  
- Còpia del títol de llicenciat en Ciències Econòmiques o Direcció d'Empreses.
  
- Certificat de l'expedient acadèmic personal.
  
- Declaració jurada de no tenir concedida qualsevol altra beca o ajuda per a la mateixa o similar activitat.
  
- Qualssevol altres documents que acrediten la possessió de títols, màsters, cursos i seminaris, mèrits docents i d'investigació, o altres mèrits professionals que es vulga al·legar.
  
- Documentació acreditativa de coneixements d'economia i gestió financera, o de qualsevol altra matèria relacionada amb les competències financeres de la conselleria.
  
Sisena. Termini de presentació de les sol·licituds
  
El termini de presentació de les sol·licituds serà de 10 dies hàbils comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
Setena. Selecció
  
Per a l'examen de les sol·licituds de beques es constituirà una comissió avaluadora, que elaborarà les oportunes propostes d'adjudicació de beca, en un termini d'un mes des de l'acabament del termini de presentació de sol·licituds. Aquesta comissió està composta pels membres següents:
  
- La secretària general administrativa de la Conselleria d'Economia i Hisenda o funcionari en qui delegue, que la presidirà.
  
- La cap del Servei Jurídic de la Conselleria d'Economia i Hisenda.
  
- La cap de l'Àrea de Tresoreria de la Conselleria d'Economia i Hisenda.
  
- La cap del Gabinet Tècnic de la Conselleria d'Economia i Hisenda, que actuarà com a secretària de la comissió avaluadora.
  
La Conselleria d'Economia i Hisenda se reserva la facultat de deixar deserta totalment o parcialment l'adjudicació de la beca convocada i d'interpretar el contingut d'aquestes bases.
  
La selecció del becari es farà segons la puntuació obtinguda per l'aplicació del barem següent:
  
Expedient acadèmic: fins a un màxim de 2 punts.
  
Coneixement de valencià: un màxim d'1 punt en funció dels nivells de coneixement del valencià establit per la Junta Qualificadora de Coneixements de Valencià, d'acord amb l'escala següent:
  
Nivell oral: 0,25 punts.
  
Nivell elemental: 0,50 punts.
  
Nivell mitjà: 0,75 punts.
  
Nivell superior: 1 punt.
  
Coneixements d'altres idiomes comunitaris: Fins a un màxim d'1 punt.
  
Altres titulacions acadèmiques: possessió d'una altre títol acadèmic: fins a un màxim de 2 punts.
  
Altres titulacions acadèmiques: màster, assistència a cursos d'especialització i seminaris, mèrits docents o d'investigació, així com altres mèrits i experiència professional que es vulga al·legar, sobre temes relacionats amb la matèria financera competència d'aquesta Conselleria. Fins a un màxim de 2 punts.
  
Altres mèrits: un màxim d'1 punt.
  
Entrevista: fins a un màxim de 4 punts. En l'entrevista es valoraran l'experiència professional i els coneixements del funcionament de l'administració autonòmica.
  
Els cinc candidats que hagen obtingut una major puntuació seran convocats a una prova escrita, on hauran de desplegar, en un temps màxim d'una hora, un tema d'actualitat relacionat amb les competències financeres que té assumides la Conselleria d'Economia i Hisenda. La prova es valorarà fins a un màxim de 6 punts i els candidats podran ser convocats per la comissió avaluadora a llegir i defensar el seu exercici.
  
Una vegada acabat el procés selectiu, la comissió elaborarà una proposta de concessió de la beca, on s'inclouran el beneficiari d'aquesta i els suplents que s'estimen convenient, en funció de la puntuació obtinguda, a fi que puguen cobrir-se les vacants que es produïsquen per renúncia o abandó.
  
Vuitena. Concessió
  
La beca s'adjudicarà mitjançant resolució del conseller d'Economia i Hisenda, a la vista de la proposta de la comissió avaluadora, en el termini màxim de dos mesos a partir de l'endemà de l'acabament de presentació de sol·licituds; la falta de resolució d'adjudicació dins del termini establit abans produirà l'efecte de la desestimació presumpta de les sol·licituds presentades.
  
La resolució de concessió es notificarà al es persones interessades i serà publicada en el Diari Oficial de la Generalitat Valenciana.
  
Novena. Obligacions, incidències i tutoria dels becaris
  
La beca és incompatible amb el gaudi de qualsevol altra beca o ajuda que es puga concedir per la mateixa o similar activitat. La infracció d'aquesta regla deixarà sense efecte la beca.
  
La condició de becari no generarà cap relació laboral ni administrativa amb la Generalitat Valenciana. Els adjudicataris seran beneficiaris d'una pòlissa que els cobrisca l'assistència sanitària durant tot el temps de gaudi de la beca.
  
El conseller d'Economia i Hisenda resoldrà les incidències que es produïsquen durant el període gaudi de la beca i podrà deixar-la sense efecte, amb l'audiència prèvia de la persona interessada, en el cas d'incompliment de les seues obligacions per part del becari, o quan no realitze l'activitat que motivà la concessió o deixe de reunir els requisits exigits.
  
La cap de l'Àrea de Tresoreria de la Conselleria d'Economia i Hisenda ordenarà les activitats i establirà la dedicació del becari segons els criteris que s'establisquen en cada moment.
  
Davant les incidències, renúncies, abandons o incompliments que deixen vacant una beca, es procedirà a cobrir-la segons l'ordre establit en la borsa de reserva que resulte del procés de selecció.
  
ANNEX II
  
(Nom i cognoms) ..., amb domicili a ..., carrer d ..., número ..., amb document nacional d'identitat número ..., expedit a ..., data ...., telèfon número ..., en el meu nom, coneixent l'ordre publicada en el Diari Oficial de la Generalitat Valenciana número ..., de data ..., per la qual la Conselleria d'Economia i Hisenda convoca una beca per a la realització de pràctiques professionals en la Conselleria d'Economia i Hisenda, i també les condicions establides en les bases, em compromet a acceptar-les, a assistir i participar plenament en els programes de treball que siguen establits, en el cas de ser-ne adjudicatari, i declare que totes les dades personals, acadèmiques i professionals assenyalades en l'escrit són certes i hi adjunte la documentació següent:
  
a) Fotocòpia del document nacional d'identitat i currículum.
  
b) Còpia compulsada del títol de llicenciat en Ciències Econòmiques o Direcció d'Empreses.
  
c) Certificat de l'expedient acadèmic personal.
  
d) Declaració jurada de no tenir concedida qualsevol altra beca o ajuda per a la mateixa o similar activitat.
  
e) Altres documents que acrediten els mèrits que al·legue i que, a continuació, es detallen:
  
- ...
  
- ...
  
- ...
  
SOL·LICITE:
  
Que admeteu la present instància amb la seua documentació a l'efecte del que estableix la convocatòria de la beca publicada en el Diari Oficial de la Generalitat Valenciana número ... d ... de 2000.
  
València, ... d ... de 2000